পীরগঞ্জ পৌরসভার ৪ নং ওয়ার্ডের ঘনবসতিপূর্ণ আবাসিক এলাকায় গড়ে উঠা 'মেসার্স মিরাজ পোলট্রি ফিড' নামক একটি ডেইরী ও পোলট্রি ফিড মিলের বৈধতা চ্যালেঞ্জ করে বাংলাদেশ পরিবেশ আইনবিদ সমিতি (বেলা) হাইকোর্টে একটি রিট মামলা (নং ৪২৩৯/২০১৪ ) দায়ের করে। মামলার প্রাথমিক শুনানী শেষে আদালত মিলটির সকল কার্যক্রম বন্ধের নির্দেশ প্রদান করেন। একইসাথে আদালত দেশে প্রচলিত আইন লঙ্ঘন করে মিলটির অনুকূলে প্রদত্ত পরিবেশগত ছাড়পত্র ও অনাপত্তি পত্র, মিলটির অবস্থান ও পরিচালিত কার্যক্রম কেন আইনের পরিপন্থি ও জনস্বার্থবিরোধী ঘোষণা করা হবে না এবং কেন মিলটিকে গ্রহণযোগ্য কোন স্থানে স্থানান্তরের নির্দেশ প্রদান করা হবে না তা জানতে চেয়ে বিবাদীগণের উপর রুল জারি করেন।